
Ezsdrás VII. Egy Ószövetségi nagy reformátor.
Isten, egy újabb király szívét hajlította népéhez. De, ma sem a királyra és annak rendelkezéseire szeretnénk figyelni, hanem egy Isten szíve szerint való férfiúra, egy Ószövetségi nagy reformátorra. Őrá sem azért, hogy emberi nagyságát vizsgáljuk, hanem annak az Istennek a dicsőségét szeretnénk szemlélni benne is, aki őt kiválasztotta, szolgálatra elhívta, arra alkalmassá tette és megáldotta. A 6-ik és a 7-ik rész között 57 év telik el, viszonylagos nyugalomban és békességben. Ezt onnan tudjuk, hogy az itt szereplő király, Artaxerxész, nem közvetlenül Dárius után uralkodott. Dárius után, fia Xerxész lépett a trónra, aki azonos volt azzal az Ahasvérossal, aki Eszter királynőt vette feleségül. Tehát a 6-ik és a 7-ik rész közt játszódtak le Eszter könyvének az eseményei, miközben eltelt 57 év. Alighogy eltelt egy emberöltő az első hazatérés óta, bár megtörtént az oltár, az istentisztelet, a templom helyreállítása, Izrael népének lelki élete máris hanyatlásnak indult. Ez, mindenképp óvatosságra kell, hogy intsen bennünket is a jövőt illetően, meg kell, hogy őrizzen az elbizakodottságtól. Ezért van szükség folyamatos reformációra Isten népének életében. Isten válasza, megoldása a felmerülő problémára az volt akkor is, mint ma és minden időben: a reformáció. Elküldte szolgáját, általa pedig küldte Igéjét, amivel nagy hatást gyakorolt népének lelki életére, újra felrázta népe lelkiismeretét. 
De ki is volt Ezsdrás? Pap volt. Tudjuk, hogy Isten Mózes testvérét, Áront és leszármazottait választotta ki arra, hogy papok legyenek és képviseljék a népet Isten előtt. Ezsdrás, Áronig vezeti vissza a családfáját és ebből is láthatjuk, hogy papi család sarja, tehát joggal nevezi őt a Szentírás papnak. Papnak született, tehát jogában állt papi szolgálatot végezni a jeruzsálemi templomban, azaz állatokat áldozni, azokat bemutatni az Úrnak. Isten azonban, őt ebből a kiváltságos családból is, egy nem akármilyen feladatra választotta ki. Elhívta, hogy népének megújítója legyen. Mivel őt Isten öröktők fogva erre rendelte, fel is készítette erre a nem mindennapi feladatra. Azt is megtudjuk róla, hogy írástudó volt, teológiát tanult, jártas volt a Mózes törvényeiben, amelyet Izrael Istene, az Úr adott. Tanult, nagy tudású ember volt, aki jól ismerte az írásokat és vele volt Istenének a jóakarat, ereje, áldása. A király figyelmét is minden bizonnyal felkelthette, tiszteletét, nagyra becsülését is kivívhatta valahogyan, mert valószínűsíthető, hogy magas hivatalt töltött be a királyi udvarban mielőtt Jeruzsálembe érkezett. Tehát, ő egy személyben pap volt, tanító és hivatalnok. Így, halvány előképe volt ő is a mi Urunknak, Jézus Krisztusnak, a legnagyobb Reformátornak, Aki személyében egyesítette, betöltötte mind a papi, prófétai, királyi tisztséget. 
Négy hónapi viszontagságos utazás és 1500 km megtétele után, kb. 4-5000-en érkezhettek meg Jeruzsálembe a második hullámban Ezsdrás vezetésével. Ezek az emberek is azért jöttek, mert Isten kegyelme megragadta őket, mert választottak voltak. Ezek azonban olyan emberek voltak, akik Isten első hívására nem indultak el, vagy még pontosabban fogalmazva, akiknek a szülei nem indultak el, nem tértek haza Jeruzsálembe. Ezek az emberek később indultak el, később engedelmeskedtek Isten hívásának. Had emlékeztesselek benneteket újra egy nagyon fontos igazságra. A választottak nem mind egyszerre és azonnal jönnek ki a világból, engedelmeskednek az Úrnak. Van, aki később jön, mert mindennek rendelt ideje van. Emlékezzetek a szőlőművesek példázatára. Volt, aki reggeltől dolgozott a szőlőben, volt, aki déltől és volt, aki napnyugta előtt érkezett, de mindnek ugyanaz volt a jutalma. Ezért nem szabad ítélkeznünk, és senkiről sem lemondanunk. Jönni fognak holnap is és holnapután is új emberek a gyülekezetbe, akiknek ugyanaz lesz a jutalmuk, mint nekünk, akik már régebb óta itt vagyunk. Aki ma nem hallja, nem érti az evangéliumot, lehet, hogy holnap érteni fogja, ezért holnap is hirdetnünk kell azt azoknak is, akik már hallották. 
Miért jöttek haza? Mert volt egy ember, akit Isten arra használt fel az életükben, hogy rávegye őket arra, hogy kijöjjenek Babilonból és haza jöjjenek az Ígéret Földjére. Ki volt ez az ember? Ezsdrás.  „Családfőket gyűjtöttem Izraelből, hogy jöjjenek velem.” Ez olyan vállalkozás lehetett akkortájt, mintha ma arra akarnánk rávenni valakit itt Budapesten, hogy adjon fel mindent és költözzön el velünk együtt egy polgárháború sújtotta országba, mondjuk Afganisztánba, ahol nincs közbiztonság, nagy a létbizonytalanság. Nem lehetett könnyű dolog rávenni őket arra, hogy feladjanak mindent, amit eddig felépítettek. Babilon, az akkori világ hatalmi és kereskedelmi központja volt, ahol az ügyes, jó üzleti érzékkel megáldott zsidók, hamar komoly gazdasági potenciálra tettek szert. Ezeket az embereket akarta Ezsdrás rávenni a költözésre és nem kényszerítette őket, hanem olyan meggyőző erővel tudott beszélni, hogy követték őt. Persze tudjuk, hogy ez az erő nem tőle származott, hanem együtt munkálkodott Isten Lelkével. A Lélek erejével beszélt és cselekedett. Ez volt az ő sikerének a titka. Ez az evangelizáció titka ma is. Együtt munkálkodni Isten Lelkével az Ő erejéből. Ezsdrás szolgálata és a mi szolgálatunk is hasonlít egymásra. Mindkét szolgálat hasonlít Ábrahám szolgájának munkájához, akit azzal bízott meg ura, hogy szerezzen feleséget fiának, Izsáknak. Az volt a dolga, hogy rávegye Rebekát, hogy mindent elhagyva legyen a felesége az ő ura fiának. Ez a szolga éjt nappallá téve azon fáradozott, hogy bemutassa ura fiának külső és belső szépségét, gazdagságát, örökségét, hogy vonzóvá, kívánatossá tegye őt jövendőbelije előtt. A Mi feladatunk is ez, hogy úgy mutassuk be ennek a világnak a mi Urunk Egyszülött Fiát, a mennyei vőlegényt, hogy az emberek megismerjék Őt és megértsék, érdemes mindent elhagyniuk Érte.
Mi volt az ő titka? Mi az evangelizáció titka? Jaj de jó lenne megtanulni tőle nekünk is azt, hogyan lehet embereket megnyerni az Úrnak? Rávenni arra, hogy feladják régi életüket és elinduljanak az Ígéret Földje felé, rábízva magukat az Úrra. Hogyan tudott ő, így együtt munkálkodni a Szentlélekkel? Hogyan lehet ilyen hatékonyan szolgálni? Mit tanulhatunk meg tőle? Fontosak ezek a kérdések nekünk is, és nemcsak a lelkészeknek, hanem minden hívőnek, mert mi ma már mindnyájan papok vagyunk, az egyetemes papság elvét valljuk. A titkot, a 10-ik versben találjuk. „Ezsdrás szívből törekedett arra, hogy kutassa és teljesítse az Úr törvényét és tanítsa Izraelben a rendelkezéseket és döntéseket.”
1.Szívből törekedett. Az ember szívének oly sok törekvése van ma is. Annyi mindent törekszünk elérni, amiről úgy hisszük szükségünk van rá, hogy jobban boldogulhassunk. Mi a legfontosabb törekvése az életednek? Az, hogy elnyerd az emberek megbecsülését, hogy hivatásodban maradandót alkoss, hogy a legjobb munkatárs, férj, feleség, apa, anya, gyerek légy a világon? Ezek is fontos törekvései lehetnek az életünknek, de nem szabad engednünk, hogy ezek legyenek a legfontosabbak. Ezsdrás életének legfontosabb törekvése az volt, hogy megismerje az Írásokat és belőlük megismerje Istent, az Ő terveit ezzel a világgal, népével és vele. Az Ige volt életének a középpontjában, pedig ő is idegenben, nagyvilági környezetben, Isten ítélete alatt élt, mint sorstársai. Ő nem csak törekedett, de szívből törekedett. Sokféleképpen lehet valamit csinálni. Lehet színből, kötelességből, és lehet szívből tenni a dolgainkat. Amikor színből cselekszünk, megjátsszuk magunkat, hogy jobb fényben tűnjünk fel, hogy felhívjuk magunkra a figyelmet és ily módon kivívjuk mások tiszteletét, dicséretét, megbecsülését. Amikor kötelességből csinálunk valamit, megtesszük, de nem jó kedvel. Megtesszük, mert meg kell tennünk, mert kötelességünk, mert dolgozni kell, mert hozzánk tartozik. Egész más az, amikor valamit szívből teszünk, amikor valamiben benne van a szívünk is, azt örömmel végezzük, az minket és másokat is épít, felüdít. Egészen más az, amikor egy gyermek mogorván és sietve kötelességből látja el az idős szüleit, így vásárol, mossa ki a ruhákat, takarít és egész más, amikor leül melléjük, meghallgatja őket, kedvesen elbeszélget, adja a figyelmét, a szívét, a szeretetét is. Olyan nagy fájdalom az egyik és olyan nagy boldogság a másik az idős szülőknek. Milyen sokszor, csak kötelességből végezzük a szolgálatainkat a gyülekezetben is, kötelességből tartunk csendességet az otthonainkban is. Persze még ez is jobb, mint a semmi. Amíg nem tudjuk szívből csinálni, csináljuk nyugodtan kötelességből, de ne elégedjünk meg ennyivel. Ezsdrás szívből törekedett megismerni az Urat. Kérjük az Urat, hogy mi is szívből tudjuk Őt és egymást szeretni, szolgálni, keresni. Amíg nem lesz szívügyed Isten, amíg nem ismered meg és nem szorongat téged Krisztus szeretete, nem lesz szívügyed az evangélium hirdetése sem.
2.Kutatta az írásokat. Nem csak úgy felületesen olvasgatta az Igét, hanem bele ásta magát. Nem elégedett meg azzal, amit a felszínen talált, hanem elmélyült benne. Utána nézett dolgok hátterének, olvasott, tanult, elmélkedett, imádkozott az Ige felett. Komoly időt és energiát fordított az Ige megértésére. Jártas volt a Törvényben. Mennyire vagyunk mi jártasak a Bibliában? Milyen a mi igeolvasásunk? Mennyi időt töltesz az Ige felett, imádságos elmélkedéssel? Annyi minden elvonja a figyelmünket, annyi mindenre szakítunk időt, pedig nincs ennél fontosabb. Isten Józsuénak mondja azt, aki fontos ember, népének elfoglalt vezetője, hadvezére volt: „Ne hagyd abba ennek a törvénykönyvnek az olvasását, hanem tanulmányozd éjjel- nappal, őrizd meg és tartsd meg mindazt, ami ebben meg van írva.”(Józs.1:8) A 46-ik zsoltárba azt mondja az Úr: „Csendesedjetek el és tudjátok meg, hogy én vagyok az Isten.”A napi csendességek, az elmélyült igetanulmányozások nélkül, nem látjuk, nem ismerjük meg Isten dicsőségét és nem hisszük el, hogy Isten Úr az időnk, a családunk, a pénzünk, a jövőnk, a hivatásunk, a történelem, a másik ember szíve felett is.  
3.Teljesítette az írásokat. Törekedett arra, hogy a megértett igét, a gyakorlatba ültesse. Elsőként maga próbálta ki, a saját életében alkalmazta az Igét. Először nem másokon kérte számon, hanem saját magán. Nagy veszély, és igen nagy kísértése a hívő embernek ma is, hogy megértünk valamit az igéből és azonnal számon kérjük azt másokon, a testvéreinken. Azokon, akik még nem jutottak el ennek az igazságnak a felismerésre. Sokszor elfeledkezünk arról, hogy hány évet kellett Istennek munkálkodnia rajtunk mindaddig, amíg velünk is meg tudta értetni azt az igazságot. Mi pedig most azt szeretnénk, hogy mindenki azonnal megértse. A jó igetanulmányozásból életváltozásnak, életszentségnek kell születnie. Úgy kell olvassuk az Igét, hogy ott legyen csendesen a kérdés mindig a szívünkben: „Mit akarsz Uram ezzel az én életemben elérni?” Úgy, ahogy Jósiás király, az Ószövetség másik nagy reformátora tette, aki miután megtalálták a tekercset a templom renoválása közben, azzal bízta meg a főpapot: „Menjetek, kérdezzétek meg az Urat, mit jelentenek ennek a megtalált könyvnek az Igéi, rám, és az egész népre, Júdára nézve?” Jó lenne, ha a szavaink, az evangélium hirdetésünk mögött ott lenne az életünk fedezete. Jézus azt mondja: „Aki hallja tőlem ezeket a beszédeket és cselekszi azokat, hasonló az okos emberhez, aki kősziklára építi házát.” (Mt.7:24) Törekednünk kell erre. De, ha most még nincs is ott a szavaink mögött az életünk fedezete, akkor is legyünk bátrak hirdetni az evangéliumot, mert annak ereje, nem bennünk van, annak hitelesítői nem mi vagyunk, mi nem magunkat, hanem Krisztust hirdetjük. De soha nem szabad lemondanunk arról, hogy megváltozott életünkkel is megerősítsük bizonyságtételünket. Légy példa, és vigyázz arra, hogy ne légy farizeus, aki csak mondja, de nem éli, nem követi az Urat.
4.Tanította az írásokat. Ezsdrás nemcsak élte, de tanította is az Írásokat. Nem tudta csak magának megtartani az igazságot. Felelősséget érzett azokért is, akik nem ismerték még az igazságot és meg akarta osztani azt velük is. Azt akarta, hogy mások is eljussanak az igazság ismeretére, és az élő Istennel való közösségre. Ott van-e az életedben az írástudók őrállói felelőssége, a néped, elveszettek iránt érzett féltő szeretet, a lélekmentés vágya? 
5. Az az ismeret, amit az Igéből merített, bölcsé tette őt arra is, hogy olvasson a történelem eseményeiben, hogy hallja és felismerje az idők szavát. Bátorrá, kezdeményezővé tette őt a szolgálatban, az engedelmességben. Felismerte Isten akaratát és együtt munkálkodott vele. Nincs annál nagyobb kiváltság ma sem, mint ismerni Isten terveit és részt venni azok megvalósításban. Amikor látta Isten hatalmát a király és embereinek jóindulatában, szeretetében, megbátorodott a szíve, mert tudta, hogy eljött az idő a cselekvésre. Megbátorodott a szíve arra, hogy engedélyt kérjen a hazautazásra és eszközöket a további előre haladásra. Megbátorodott a szíve arra, hogy embereket győzőn meg arról, amiről Isten őt meggyőzte. 
Ebben rejlett és rejlik Ezsdrás titka, az evangelizáció, az engedelmesség, az Istennel való együttmunkálkodás titka. Isten, minket is arra hívott el, amire egykoron Ezsdrást, hogy embereket győzzünk meg arról, hogy Krisztusért hagyjanak el mindent és jöjjenek haza az Isten Országába. Arra hívott el, hogy munkatársai legyünk az elhívásban, a tanításban, a megújításban. Ehhez azonban ma is feltétlen szükséges az, hogy szívből törekedjünk arra, hogy kutassuk, teljesítsük, és tanítsuk az igazságot, mely nem más, mint Krisztus. Ámen.

